Tom Bogs

**Tom Frank Bogs** (21. marraskuuta 1944 Kööpenhamina, Tanskan valtakunnankomissariaatti – 22. joulukuuta 2023 Kööpenhamina) oli tanskalainen nyrkkeilijä, joka saavutti raskaan keskisarjan Euroopan mestaruuden syyskuussa 1968, jota hän piti hallussa vain kevääseen 1969, jolloin luopui siitä. Sen jälkeen hän siirtyi keskisarjaan, jossa otti Euroopan mestaruuden syyskuussa 1969 pitäen sitä hallussa joulukuuhun 1970. Tammikuussa 1973 hän saavutti vielä hetkeksi keskisarjan Euroopan mestaruuden itselleen.

## Ura amatöörinyrkkeilijänä

Tom Bogs aloitti nyrkkeilyn hyvin nuorena eli hieman yli 10-vuotiåna. Amatöörinä hän edusti kööpenhaminalaista Christianshavns Idreats Klub (CIK)-seuraa. Bogs nousi nopeasti 1960-luvun alussa Pohjoismaiden alle 71 kg:n nyrkkeilijöiden kärkikastiin. Vuoden 1963 PM-kisoissa 17-vuotias Bogs kohtasi Suomen Kurt Mattssonin, mutta koki pistetappion. Amatöörinä hän otteli 77 ottelua, joista 69 päättyi hänen voitokseen.

Syksyllä 1964 hänet valittiin Tokion olympialaisiin maansa edustajana sarjaan alle 71 kg. Bogs voitti neljännesvälieräottelunsa taiwanilaisen vastustajansa ​​tyrmäyksellä ensimmäisessä erässä, mutta hävisi sitten puolivälierissä nigerialaiselle Nojim Maiyegunille keskeytyksellä silmäkulmavamman vuoksi ja putosi näin olympiaturnauksesta. Sijoitus oli lopputuloksissa jaettu 5. sija.

## Ura ammattilaisnyrkkeilijänä

Ammattilaisuran Tom Bogs aloitti heti Tokion olympialaisten jälkeen marraskuussa 1964 promoottorinaan tanskalainen Mogens Palle. Bogs eteni voitokkaasti ammattilaisurallaan niin, että nousi keskisarjassa *[[The Ring]]in* listalla 10 haastajan joukkoon vuoden 1968 aikana. Lisäksi hän kohtasi syyskuussa 1968 Kööpenhaminassa raskaan keskisarjan EM-ottelussa hallitsevan mestarin Länsi-Saksan Lothar Stengelin. Bogs tyrmäsi aiemman mestarin lyötyään saksalaisen lattiaan kolme kertaa lattiaan jo ensimmäisessä erässä. Ottelu päättyi Stengelin luovutukseen, joten Bogs oli noussut raskaan keskisarjan Euroopan mestariksi. Hän kohtasi tammikuussa 1969 tittelinsä puolustamisessa Italian Piero Del Papan 15-eräisessä ottelussa voittaen pistein.

Bogs luopui keväällä 1969 Del Papa-ottelun jälkeen raskaan keskisarjan Euroopan mestaruudestaan ja keskitttyi keskisarjaan, jossa hän oli jo 10 haastajan joukossa maailmanlistalla. Hän otteli syyskuussa 1969 keskisarjan Euroopan mestaruudesta Italian argentiinalaissyntyistä Carlos Durania vastaan. Bogs voitti Duranin ja puolusti sen jälkeen menestyksekkäästi keskisarjan mestaruuttaan kolme kertaa, Italian Luigi Patrunoa, Englannin Les McAteeria ja Chris Finnegania vastaan,ennen kuin hävisi uusintaottelun Duranille joulukuussa 1970. 

Tom Bogs otteli Euroopan mestarina ollessaan kesäkuussa 1970 Kööpenhaminassa moninkertaista välisarjan ja keskisarjan maailmanmestaria, amerikkalaista Emile Griffithiä vastaan ​​oikeudesta haastaa maailmanmestari Carlos Monzón. Griffith tyrmäsi Tom Bogsin kuudennessa ja kahdeksannessa erässä ja voitti ottelun selvästi pisteillä. Tom Bogsin toiveet maailmanmestaruusottelusta olivat näin murskaantuneet, ainakin toistaiseksi. Bogs jatkoi uraansa, ja hän saavutti tavoitteensa elokuussa 1972, jolloin keskisarjan argentiinalainen maailmanmestari Carlos Monzón tuli Kööpenhaminaan puolustamaan MM-titteliään. Monzon ja Bogs kohtasivat toisensa Idrætsparkenissa ottelussa WBC- ja WBA-liiton keskisarjan maailmanmestaruudesta. Monzon osoittautui liian vahvaksi Bogsille lyöden hänet luvunlaskuun kolme kertaa viidennessä erässä, jolloin tuomari keskeytti ottelun.

Bogs nousi vielä keskisarjan EM-otteluun tammikuussa 1973 tittelin jäätyä avoimeksi. Hän voitti Italian Fabio Bettinin ja oli näin jälleen Euroopan mestari. Bogsilla oli kuitenkin painovaikeuksia keskisarjaan, joten hän siirtyi raskaaseen keskisarjaan. Hän luopui keskisarjan tittelistä ja pääsi sen sijaan ottelemaan måliskuussa 1974 raskaan keskisarjan EM-otteluun englantilaista John Contehia vastaan ​​Wembleyllä Lontoossa. Bogs koki kuitenkin tappioon keskeytyksellä 7. erässä. Contehista tuli myöhemmin raskaan keskisarjan maailmanmestari (WBC). Vaikka Bogsin nyrkkeilyura oli jo ehtoopuolella The Ring listasi Bogsin maaliskuussa 1974 maailmanlistalla raskaan keskisarjan kolmanneksi. Tämän tappion jälkeen Tom Bogs otteli vielä viisi kertaa viimeisen ottelun ollessa marraskuussa 1974 eli näin oli päättynyt 10-vuotinen ammattilaisura.

## Nyrkkeilyn ulkopuolella

Tom Bogsin isä Paul Larsen oli Tanskan kuulantyöntömestari vuosina 1947-1950 ja sisko Maibritt Bogs Tanskan kiekonheittomestari vuonna 1977. Molemmat heistä otettiin Tanskan urheilun Hall of Fameen vuonna 2002.

Tom Bogs esiintyi tanskalaisen ohjaajan Edwin Flemingin elokuvassa vuonna 1970. Nyrkkeilyuransa jälkeen Bogs työskenteli elokuvatyön lisäksi rakennusalalla eri tehtävissä Kööpenhaminan alueella. Vuonna 1982 hän meni naimisiin, ja heillä oli kuusi lasta. Vuonna 2002 Bogs nimitettiin Tanskan urheilun Hall of Fameen. Tom Bogsista julkaistiin vuonna 2005 elämäkerta *Mesterbokseren*. Bogs oli viimeiset vuodet hoitokodissa dementoituneena. Hän kuoli 79-vuotiaana 22. joulukuuta 2023.

## Lähteet